Tove Videbæk (KRF), 1998-04-02:
Kristeligt Folkeparti ser positivt på dette lovforslag.
I 1975-76 og 1991 fremlagde Kristeligt Folkeparti beslutningsforslag om at indføre et forbud mod salg af alkohol til unge under 18 år.
Dengang blev forslaget mødt med lettere overbærenhed.
Så meget desto mere glæder vi os over, at fornuften begynder at brede sig, ikke bare når det gælder forbud mod salg af alkohol, men også i forhold til en mere bredspektret indsats, for et forbud kan naturligvis ikke stå alene.
Dette lovforslag er et stort skridt i den rigtige retning.
Det er en alkoholpakke, der ikke blot indeholder forbud, men også en lang række forebyggende initiativer, intentioner om at intensivere politiets tilsyn med udskænkningssteder samt sikring af, at markedsføring af alkohol ikke i særlig grad retter sig mod børn og unge.
Det er nødvendigt, at der sættes ind med en sådan pakke nu.
Det er på høje tid i Danmark.
Mange unge og børn helt ned til 12-13-års-alderen har i dag et alkoholforbrug, der er større end eller på højde med det tilrådelige for voksne mennesker.
En undersøgelse i 1995 viser, at 17 pct. af 9.-klasse-elever måtte betegnes som storforbrugere af alkohol.
Fire ud af fem af disse storforbrugere af alkohol var begyndt at drikke alkohol som 12-årige eller yngre, og de klarede sig dårligere i skolen end deres kammerater.
Danske teenagere har verdensrekord i druk.
Samtidig ved vi, at den tidlige alkoholdebut og et stort alkoholforbrug i ungdomsårene kan lægge grunden til et permanent overforbrug eller til egentlig alkoholafhængighed senere i livet med skadevirkninger for den enkelte, familien og for samfundet til følge.
I Danmark har vi i dag 400.000 storforbrugere af alkohol.
De samfundsøkonomiske omkostninger som følge af alkohol har Sundhedsministeriet opgjort til mellem 9,8 og 12,7 mia. gode danske kroner.
Både når vi ser på de menneskelige tragedier og de ulykkelige familier, der følger i alkoholmisbrugets kølvand, og når vi ser på det rent samfundsøkonomiske, er det på høje tid, at vi får en lov som denne.
Loven indeholder ikke blot et forbud, men en forstærket forebyggende indsats over for børns brug af alkohol bl.a. i folkeskoler, efterskoler, gymnasier, ungdomsskoler og erhvervsskoler.
Forbud duer ikke.
Det er udansk, er der nogen, der siger.
Men hvorfor dog det?
Forbud duer jo på så mange andre områder i Danmark.
Tænk på alle forbudene i f.eks. færdselslove, miljølove, landbrugslove, markedsføringslove, våbenlove osv.
I langt de fleste europæiske lande har man allerede aldersgrænser for salg af alkohol.
Det er kun Portugal, Østrig, Grækenland og Danmark, der ikke har sådanne restriktioner.
I de øvrige europæiske lande har man aldersgrænser.
I Sverige, Island, Norge og Finland må personer under 20 år ikke købe spiritus, medens de 18-årige må købe øl.
I Danmark, hvor vi intet forbud har, har vi de mest fordrukne teenagere af alle lande.
Det taler da ikke for, at vi ikke skal have et forbud.
Nogle mener, at loven vil være umulig at administrere, og man får problemet til at handle om kassedamer, og om det urimelige arbejdspres, som man med denne lov pålægger dem.
Men også kassedamer har jo børn, også kassedamer har etik og holdninger, og også kassedamer ønsker, at børn og unge skal beskyttes mod for en tidlig alkoholdebut.
Og i andre lande kan det lade sig gøre at håndhæve og administrere en sådan lov, og i Kristeligt Folkeparti har vi fuld tillid til, at man også i Danmark vil kunne finde ud af det.
Og i samme åndedrag bør de kommunale bevillingsnævn bruge lovens muligheder for at fratage alkoholbevillinger til værtshuse og diskoteker, der ikke overholder udskænkningsforbudet over for unge under 18 år, og som markedsfører sig aggressivt over for denne aldersgruppe.
Vi ved, at druk blandt unge kan føre til problemer såsom kriminalitet og hærværk, ulykker med risiko for svært invaliderende skader, risiko for introduktion til andre rusmidler osv.
Så bevillingsnævnene må i tæt samarbejde med politiet og restauratørerne være langt mere offensive over for værtshusmiljøet.
I Kristeligt Folkeparti mener vi meget klart, at denne lov er et skridt i den rigtige retning, for en aldersgrænse på 15 år er bedre end ingen aldersgrænse.
Men vi mener til gengæld, at skridtet bør tages fuldt ud på én gang for at sikre paralleliteten med loven om forbud mod udskænkning af stærke drikke til børn under 18 år på restauranter og andre udskænkningssteder.
Og det ville være langt bedre at harmonisere lovgivningen fra starten, ellers vil man om ganske kort tid måske foreslå lovgivningen ændret, således at udskænkningen af stærke drikke på restauranter og andre udskænkningssteder bliver sat ned til 15 år.
Det er i dag blevet nævnt, at det vil være svært at få dokumenteret, om unge er under eller over 18 år, fordi de færreste i den alder har et ID-kort, men dette ser jeg som et yderligere incitament til at sætte alderen op til 18 år, for problemet med ID-kort ville jo nærmest være løst, hvis alderen blev sat op til 18 år, for i den alder har langt størsteparten af de unge enten kørekort, pas eller Dankort, alle med foto, og så var problemet jo løst.
Fra Kristeligt Folkeparti kan vi allerede nu bebude, at vi vil stille med et ændringsforslag til lovforslaget, for børn skal have rettigheder, men børn skal også beskyttes, og de skal have så god og tryg en opvækst som muligt; de er Danmarks fremtid.